open-index/open-wikipedia-markdown huggingface dataset:
NGC 300

**NGC 300** (arba ***Caldwell 70***) – spiralinė galaktika, esanti Skulptoriaus žvaigždyne. Nuo Žemės nutolusi apie 6 mln. šviesmečių, objekto regimasis ryškis – 8,1.

Mėlynose šios galaktikos spiralinėse vijoje vyksta aktyvi žvaigždėdara. Vidinė galaktikos sritis driekiasi apie 7500 šviesmečių. Manoma, kad NGC 300 yra gravitaciškai susijusi su NGC 55 galaktika, esančia už maždaug milijono šviesmečių. Ilgą laiką manyta, kad NGC 300 galaktika priklauso Skulptoriaus grupei (taip pavadinta dėl to, kad ją sudarančios galaktikos yra pietiniame Skulptoriaus žvaigždyne).

Antžeminiais teleskopais galima įžiūrėti tik ryškiausias NGC 300 galaktikos žvaigždes, o Hablo kosminiu teleskopu matoma žymiai daugiau šios galaktikos žvaigždžių.

NGC 300 galaktiką 1826 m. rugpjūčio 5 d. atrado škotų astronomas James Dunlop (stebėjimus atliko Australijoje). 1834 m. rugsėjo 1 d. šią galaktiką stebėjo John Herschel.

Ši galaktika matoma nedideliu teleskopu. Danguje NGC 300 užimamas plotas beveik prilygsta Mėnulio pilnaties užimamam plotui. Teigiama, kad palankiausios sąlygos stebėti NGC 300 galaktiką yra pavasarį Pietų pusrutulyje. Šiaurės pusrutulyje ši galaktika matoma rudenį žemai danguje.

## Išnašos
Alwida Antonina Bajor

**Alvyda Antonina Bajor** (; 1942 m. gegužės 30 d. Vilniuje – 2024 m. sausio 23 d.) – Lietuvos žurnalistė, publicistė, rašytoja, dramaturgė, vertėja.

## Biografija
1960 m. baigė Vilniaus V. Sirokomlės vidurinę mokyklą, 1965 m. – Vilniaus pedagoginiame institute polonistiką. 1964–2000 m. dirbo dienraščio „Czerwony Sztandar“ (nuo 1990 m. „Kurier Wileński“) korespondentė, Literatūros ir meno skyriaus vedėja. 1991–1994 m. radijo „Vilniaus varpas“ laidų lenkų k. redaktorė. Nuo 1992 m. buvo žurnalo „Magazyn Wileński“ nuolatinė bendraautorė.

Bendradarbiavo su periodiniais leidiniais „Lithuania“, „Kwartalnik Filmowy“, „Znad Wilii“, „Ateneum Wileńskie“, „Tygodnik Wileńszczyzny“, „Nasza Gazeta“, „Zesłaniec“, „Pro memoria“, „Veidas“, „Kinas“, „Katalikų pasaulis“, „7 meno dienos“. Lietuvos ir Lenkijos periodinėje spaudoje paskelbė per 2000 publikacijų, taip pat straipsnius Poznanės, Lodzės, Saitmaos (Japonija) universitetų moksliniuose leidiniuose, Lenkijos nacionalinio atminimo, Witkacy instituto parengtuose monografijose.

Vertė lietuvių literatūrą, poeziją ir dramaturgiją į lenkų kalbą, buvo Vilniaus lenkų teatro grupių dramaturgė.

## Bibliografija
* *Virsmas. Pokalbiai su Jonu Vaitkumi* (1991),
* *Perkūnas, Raudonasis ežeras* (1995),
* *Druskininkai ir apylinkės* (1998),
* *Mickevičiaus jaunystės kraštas* (1998),
* *Lenkų teatro studija Vilniuje* (2012),
* *Henriko Sinkevičiaus Tvano herojų pėdsakais* (2016),
* *Atsivėrė palei Vilnelę kalnas* (2020).

## Apdovanojimai
* Česlovo Milošo literatūrinė premija (1992);
* Witoldo Hulewicziaus literatūrinė premija (2007);
* Ordino „Už nuopelnus Lenkijos Respublikai“ Kavalieriaus kryžius (2018);
* Fondo „Parama lenkams Rytuose“ apdovanojimas „Nusipelnęs lenkams Rytuose“ (2019).

## Išnašos
Carla Mancini

**Karla Mančini** (; g. 1950 m. balandžio 21 d. Romoje) – italų kino ir televizijos aktorė.

## Biografija
1969 m. ji baigė mokslus Eksperimentinio kino centre ir dešimtmetį filmavosi eilėje versternų, komedijų ir kriminalinių filmų. Būdama žemo ūgio, Karla paprastai atlikdavo antraplanius, pagrindinės veikėjos padėjėjos ar draugės vaidmenis (tarnaitė, slaugytoja, vienuolė). 

Karlos aktyvi karjera kine faktiškai baigėsi 8 dešimtmečio pabaigoje, vėliau ekrane ji pasirodydavo tik epizodiškai. Svetainėje IMDB nurodoma, kad Karla atliko daugiau kaip 240 vaidmenų.

## Dalinė filmografija

* Milano banditai (1968)
* Borgoroso futbolo klubo prezidentas (1970)
* Liepsnojanti dykuma (1971)
* Juodas tarantulo pilvas (1971)
* Puikioji Roma (1971)
* Ką? (1972)
* Gražioji Antonija (1972)
* Ką jūs padarėte Solanž? (1972)
* Tiesa ir melas (1972)
* Juodasis Turinas (1972)
* Demono meilužė (1972)
* Pirmoji ramybės naktis (1972)
* Priežastis gyventi, priežastis mirti (1972)
* Septynios kruvinos orchidėjos (1972)
* Visos tamsos spalvos (1972)
* Mano vardas Niekas (1973)
* Tai aš (1973)
* Ragana (1973)
* Šanchajaus Džo (1973)
* Policija laikosi įstatymų (1973)
* Sessomatto (1973)
* Pravarde Dičkis (1973)
* Riko (1973)
* Revolveris (1973)
* Moters kvapas (1974)
* Appassionata (1974)
* Begėdė (1974)
* Žmogus be atminties (1974)
* Allonsanfàn (1974)
* Dieve mano, kaip žemai aš puoliau! (1974)
* Tautinis romanas (1974)
* Dukterėčia (1974)
* Penkios moterys žudikui (1974)
* Libera, meile mano (1975)
* Baltas, geltonas ir juodas (1975)
* Baltas telefonas (1976)
* Puikioji šalis (1977)
* Tegyvuoja Italija! (1977)

## Nuorodos

* IMDb profilis

## Šaltiniai
Lyla Rocco

**Lyla Roko** (; 1933 m. sausio 18 d. – 2015 m. sausio 17 d.) – italų aktorė.

## Biografija
Lyla debiutavo kine 1951 m. Alberto Lattuada filme „Anna“. Sekančiais metais ji dalyvavo grožio konkurse Mis Italija, kuriame pelnė „Mis Cinema“ titulą. Daugiausia vaidino komedijose, muzikiniuose filmuose, taip pat ir trileriuose, paprastai antrojo plano vaidmenis. Viso sukūrė daugiau kaip 30 vaidmenų.

Buvo ištekėjusi už amerikiečių aktoriaus Steve Barclay, tačiau santuoka buvo anuliuota. Antrą kartą Lyla ištekėjo už italo aktoriaus Alberto Lupo, su kuriuo gyveno iki pat šio mirties 1984 m.

## Filmografija

* Anna (1951)
* Tre storie proibite (1952)
* La voce del sangue (1952)
* Ragazze da marito (1952)
* Prima di sera (1953)
* La signora senza camelie (1953)
* Viaggio in Italia (1954)
* Quattro donne nella notte (1954)
* Murió hace quince años (1954)
* Alta costura (1954)
* Tripoli, bel suol d'amore (1954)
* Il mantello rosso (1955)
* Motivo in maschera (1955)
* Silenzio... si spara! (1955)
* Canzoni di tutta Italia (1955)
* La ladra (1955)
* Ciao, pais... (1956)
* Un colpo da due miliardi (1957)
* Le feu aux poudres (1957)
* Amarti è il mio destino (1957)
* Camping (1957)
* Ragazzi della marina (1957)
* Giovani mariti (1958)
* Mia nonna poliziotto (1958)
* Il giovane leone (1959)
* Simpatico mascalzone (1959)
* L'ultima preda del vampiro (1960)
* Caccia all'uomo (1961)

## Nuorodos

* IMDb profilis

## Šaltiniai
Lunetta Savino

**Luneta Savino** (; g. 1957 m. lapkričio 2 d. Baryje) – italų teatro ir kino aktorė.

## Biografija
Baigusi mokslus „Alessandra Galante Garrone“ teatre, 1981 m. debiutavo teatro scenoje, po metų – kine, režisieriaus Francesco Laudadio filme „Grog“. Labiausiai Italijoje išgarsėjo vaidindama TV seriale „Un medico in famiglia“.

## Dalinė filmografija

* Grog (1981)
* Juke Box (1983)
* Mi manda Picone (1983)
* Chi mi aiuta? (1985)
* Mi manda Lubrano (1991-92)
* Terra di mezzo (1997)
* Matrimoni (1998)
* Cucciolo (1998)
* Unmedico in famiglia (1998-2009, serialas)
* Maschi e femmine (1999)
* Liberate i pesci! (2000)
* Se fossi in te (2001)
* Il bello delle deoon (2001-02, serialas)
* W la scimmia (2002)
* Amore con la S maiuscola (2002)
* Sono stato negro pure io (2002)
* Mai + come prima (2005)
* Saturno contro (2007)
* Oggi sposi (2009)
* Mine vaganti (2010)
* Bar Sport (2011)
* Tutto tutto niente niente (2012)
* Fiabeschi torna a casa (2013)
* Scusate se esisto! (2014)
* Io, Arlecchino (2015)
* E arrivata la felicita (2015-18, serialas)
* Amici come prima (2018)
* Croce e delizia (2019)
* Rosa (2019)

## Pagrindiniai apdovanojimai
* David di Donatello (nominacija) – geriausia antrojo plano aktorė (1999), geriausia aktorė (2020)
* Ciak d'oro (nominacija) – geriausia antrojo plano aktorė (2000)
* Nastro d'argento – geriausia antrojo plano aktorė (2010)

## Nuorodos

* IMDb profilis

## Šaltiniai
Mindaugas Maldonis

**Mindaugas Maldonis** (g. 1991 m. kovo 30 d.) – Lietuvos baidarininkas, pasaulio čempionatų prizininkas.

## Biografija
2015 m. Maldonis debiutavo pasaulio suaugusiųjų čempionate, kuriame užėmė 19 vietą 500 m distancijoje. 2017 m. kartu su Lietuvos keturviete rinktine užėmė 9-ą vietą pasaulio čempionate.

2021 m. laimėjo pasaulio atrankos etapą Barnaule vyrų vienviečių baidarių 200 m sprinto rungtyje ir pelnė olimpinį kelialapį į 2020 m. vasaros olimpines žaidynes. Olimpiadoje sportininkas užėmė 10-ą vietą.

2022 m. pasaulio baidarių ir kanojų irklavimo sprinto čempionate poroje su Andrej Olijnik iškovojo olimpinės K2-500 m rungties sidabro medalius.

## Šaltiniai

## Nuorodos
* ICF svetainėje
Imunoanalizė

**Imunoanalizė** – biocheminis tyrimas, nustatantis cheminio junginio ar molekulės buvimą arba koncentraciją tirpale panaudojant antikūną (dažniausiai) arba antigeną (kartais). Imunoanalizės metu nustatoma molekulė dažnai vadinama „analite“ ir dažniausiai yra baltymas, nors tai gali būti ir kitokios molekulės (pvz. cukrūs arba lipidai), jei yra sukurti tinkami antikūnai, galintis tikslingai prisijungti prie tiriamos molekulės. Biologiniuose skysčiuose, pavyzdžiui, kraujo serume ar šlapime, esančios analitės dažnai matuojamos imunoanalizėmis medicinos ir mokslinių tyrimų tikslais.

Imunoanalizių būna įvairių formatų ir variantų. Imunoanalizė gali būti atliekama keliais etapais, kai antikūnai pridedami ir išplaunami arba atskiriami skirtingais tyrimo etapais. Daugiapakopiai tyrimai dažnai vadinami atskyrimo imunoanalizėmis arba heterogeninėmis imunoanalizėmis. Kai kuriuos imunoanalizės tyrimus galima atlikti tiesiog sumaišant reagentus su mėginiu ir atliekant fizikinį matavimą. Tokie tyrimai vadinami homogeniniais imunocheminiais tyrimais arba rečiau – neskaidomaisiais imunocheminiais tyrimais.

Atliekant imunoanalizes dažnai naudojami kalibratoriai. Kalibratoriai yra tirpalai, kuriuose yra žinomos koncentracijos tiriamosios analitės. Palyginus tyrimo atsaką į tikrąjį mėginį su kalibruotu atsaku į kalibratorinį tirpalą, galima interpretuoti signalo stiprumą pagal analitės buvimą mėginyje arba jos koncentraciją.

## Išnašos
NGC 7000

**NGC 7000** (arba **Šiaurės Amerikos ūkas**, ***Caldwell 20***) – emisinis ūkas, esantis Gulbės žvaigždyne. Nuo Žemės nutolęs apytikriai 1800 šviesmečių, objekto regimasis ryškis – 5.

Gali būti, kad NGC 7000 ūką 1786 m. spalio 24 d. atrado William Herschel. Neabejotinai šį ūką atrado John Herschel (kažkada iki 1833 m.). 1890 m. gruodžio 12 d. Max Wolf pirmasis ūką nutofografavo. Šiaurės Amerikos ūku pramintas dėl į šį kontinentą panašios formos. Objekto danguje užimamas plotas yra daugiau kaip triskart didesnis nei Mėnulio pilnaties.

Šį emisinį ūką sudarančius dujų debesis jonizuoja gretima žvaigždė. Spinduliuodamos energiją, dujos švyti. Spalva priklauso nuo ūko cheminės sandaros. NGC 7000 ūke dominuoja vandeniliui būdinga rausva spalva.

Šiaurės vakarinėje ūko dalyje atrastas NGC 6989 padrikasis spiečius (jį 1790 m. rugsėjo 11 d. aptiko William Herschel), šiaurinėje dalyje esama jauno padrikojo spiečiaus NGC 6996 (jį aptiko John Herschel kažkada iki 1833 m.), o į vakarus nuo ūko esama jauno padrikojo spiečiaus NGC 6997 (jį aptiko William Herschel 1786 m. spalio 24 d.). Šis spiečius veikiausiai susidarė iš to paties tarpžvaigždinio debesies.

NGC 7000 ūkas neatrodo itin ryškus, nes jį užgožia Paukščių Takas. Nors šį ūką galima įžvelgti pro žiūronus ar nedidelį teleskopą, jis teatrodo kaip nežymus pašviesėjimas. Teigiama, kad Šiaurės pusrutulyje palankiausias metas stebėti šį ūką yra rudenį, o Pietų pusrutulyje – pavasarį.

## Išnašos
LKL 2021–2022 m. sezonas

**Lietuvos krepšinio lygos 2021–2022 metų sezonas** – 29-as lygos (Betsafe-LKL) sezonas, kuriame varžėsi 11 pajėgiausių Lietuvos krepšinio klubų. Čempionu tapo Vilniaus „Rytas“, kuriam tai 6-asis LKL trofėjus.

## Turnyro formatas
Turnyras vyko dviem etapais. Reguliarusis sezonas vyko 3 ratų sistema, t. y. komandos tarpusavyje sužaidžia po vienerias rungtynes namuose ir išvykoje, trečiojo rato susitikimų šeimininkai nustatyti burtais (išskyrus Kauno „Žalgirio“ ekipą, kuri visus trečiojo rato susitikimus žais išvykose). Reguliariajame sezone kiekviena komanda sužaidė iš viso po 30 rungtynių.

Į atkrintamąsias varžybas pateko 8 geriausios reguliariojo sezono komandos. Ketvirtfinalyje ir pusfinalyje buvo žaidžiama iki 3 pergalių, o finaluose – iki 4 pergalių.

## Dalyvaujantys klubai
Žemiau lentelėje nurodyti klubai, kurie rungtyniauja LKL šiame sezone, taip pat arenos, kuriose vyks rungtynės.

## LKL klubai tarptautiniuose turnyruose

## Reguliarusis sezonas

### Turnyrinė lentelė

### COVID-19
Iki gruodžio mėnesio koronavirusas diagnozuotas „Dzūkijos“ ir „Ryto“ komandoms. Kitoms komandoms COVID-19 testai nebuvo teigiami. Sausio pradžioje apie teigiamus koronaviruso atvejus paskelbė Jonavos „CBet“ ir Klaipėdos „Neptūno“ komandos. 

## Atkrintamosios varžybos

## Individualūs apdovanijimai
### Reguliariojo sezono MVP

**Šaltinis:**

### Finalo MVP

**Šaltinis:**

### Simbolinė sezono komanda

**Šaltinis:**

## Šaltiniai
NGC 2516

**NGC 2516** (arba ***Caldwell 96***, **Pietų Avilys**) – padrikasis spiečius, esantis Laivo Kilio žvaigždyne. Nuo Žemės nutolęs 1300 šviesmečių. Objekto regimasis ryškis – 3,8. 

Pirmasis šį spiečių 1751 m. aptiko prancūzų astronomas Nicolas-Louis de Lacaille (stebėjimus atliko Gerosios Vilties kyšulyje). NGC 2516 skersmuo siekia apie 9 šviesmečius, amžius – ~110 mln. metų. Šiame spiečiuje esama apytikriai 100 žvaigždžių. Teigiama, kad Pietų Aviliu jis pramintas dėl panašumo į Aviliu dar vadinamą Mesjė 44 spiečių.

NGC 2516 spiečius matomas plika akimi, o pro žiūronus galima įžiūrėti ir kai kurias paskiras žvaigždes. Be to, šiame spiečiuje yra bent trys regimosios dvinarės žvaigždės (atskiras nares galima įžvelgti nedideliu teleskopu). Teigiama, kad palankiausias metas stebėti šį spiečių yra gruodžio – kovo mėnesiais.

## Išnašos
Didysis Vankuverio gaisras

**Didysis Vankuverio gaisras** () – 1886 m. birželio 13 d. kilęs didelis gaisras, prasidėjęs nuo geležinkelio stoties statybos metu vykdytų miško deginimo darbų miesto vakaruose ir sunaikinęs beveik visą Vankuverio miestą.

Gaisro metu žuvo 21 žmogus, buvo sunaikinta nuo 600 iki 1000 pastatų, apie 1000 žmonių liko benamiais. Mieste liko tik keletas nepaliestų statinių.

## Literatūra
* Matthews, James (1958). "The Inauguration of Civic Government in Vancouver". *Vancouver Historical Journal*. **1**: 26–70 
*Smith, Lisa (2014). *Vancouver is ashes: the great fire of 1886*. Vancouver, B.C., Canada. ISBN 978-1-55380-320-1. OCLC 866622127.

## Išnašos
Andromeda IV

**Andromeda IV** – nykštukinė netaisyklingoji galaktika, esanti Andromedos žvaigždyne. Objektas dar laikytas žvaigždžių debesiu. Ši galaktika yra labai tamsi, o barioninės masės santykis su tamsiąja materija yra 0,11.

Šią galaktiką 1972 m. Palomaro 48 colių *Schmidt* teleskopu atrado Sidney van der Bergh. Drauge jis aptiko ir Andromedą I, Andromedą II bei Andromedą III. Iš pradžių manyta, kad atrastasis objektas yra nykštukinė elipsinė ar sferoidinė galaktika. Vėliau prieita nuomonės, kad Andromeda IV – netaisyklingoji nykštukinė galaktika. Kita vertus, van den Bergh, rašydamas apie atradimą, iškėlė mintį, kad šis kosminis objektas yra ne galaktika, o senas žvaigždžių debesis, esantis Andromedos galaktikos diske.

1991 m. atlikti tyrimai parodė, jog Andromeda IV gali būti ne galaktika, o didelis, tolimas padrikasis spiečius ar žvaigždžių debesis, esantis Andromedos galaktikoje. Be kita ko, apie tai buvo sprendžiama iš to, kad šio objekto žvaigždės veikiausiai yra vienodai jaunos.

Vis dėlto Hablo kosminiu teleskopu atlikti stebėjimai parodė, kad Andromeda IV gali būti nedidelė nykštukinė netaisyklingoji galaktika, matoma pro Andromedos galaktikos diską. Manoma, kad ši galaktika gali būti panaši į IC 1613 bei Sekstanto A nykštukines galaktikas. Paskaičiuota, kad Andromeda IV nutolusi apie 16–26 mln. šm (2000 m. duomenimis) arba apie 22–24 mln. šm (2015 m. tyrimo duomenimis), o tai reikštų, kad ji nepriklauso Vietinei galaktikų grupei. Kita vertus, ji gali priklausyti galaktikų grupei, į kurią dar įeina NGC 784, IC 1727 ir UGC 64 galaktikos.

## Išnašos
COVAX

**COVID-19 vakcinų visuotinė prieiga**, sutrumpintai vadinama **COVAX** – pasaulinė iniciatyva, kuria siekiama užtikrinti lygiavertę prieigą prie COVID-19 vakcinų. Iniciatyvai vadovauja Gavi, Vakcinų aljansas, Koalicija už pasirengimo epidemijoms naujoves (CEPI) ir Pasaulio sveikatos organizacija (PSO). Tai vienas iš trijų COVID-19 suvaldymo priemonių prieinamumo didinimo iniciatyvos ramsčių (). Iniciatyvą, reaguodamos į COVID-19 pandemiją, 2020 m. balandžio mėn. pradėjo įgyvendinti PSO, Europos Komisija ir Prancūzijos vyriausybė. COVAX taip koordinuoja tarptautinius išteklius, kad mažas ir vidutines pajamas gaunančios šalys galėtų lygiavertiškai gauti COVID-19 testų, gydymo būdų ir vakcinų. Iki 2020 m. liepos 15 d. prie COVAX prisijungė 165 šalys, kurios sudaro 60 proc. žmonijos populiacijos. Tačiau 2021 m. balandžio 11 d. duomenimis, „COVAX“ nepasiekė užsibrėžto tikslo (100 mln. dozių) – iki kovo pabaigos tebuvo pristatyta 38,5 mln. dozių.

## Kandidatai į vakcinas
2021 m. gegužės 9 d. PSO skubiai naudoti buvo patvirtinusi „Oxford-AstraZeneca“, „Pfizer-BioNTech“, „Moderna“, taip pat „Sinopharm BBIBP-CorV“ ir „Johnson&Johnson“ vakcinas. Šios vakcinos gali būti platinamos kaip COVAX dalis.

Daugelis šalių, kurios galės pasinaudoti COVAX, turi „ribotus vakcinų tikrinimo ir patvirtinimo pajėgumus“ ir yra priklausomos nuo PSO leidimų. Iki 2021 m. pradžios PSO peržiūrėjo 11 potencialių COVID-19 vakcinų, kurias įtraukė į skubaus naudojimo sąrašą (EUL). Pirmoji vakcina, kuriai PSO 2020 m. gruodžio 31 d. suteikė leidimą skubiai naudoti, buvo „Pfizer-BioNTech“ COVID-19 vakcina – RNR vakcina, kurią sukūrė „BioNTech“, bendradarbiaudama su JAV bendrove „Pfizer“, parduodama prekės ženklu „Comirnaty“.

PSO 2020 m. rugpjūčio 24 d. pranešime spaudai nurodė, kad COVAX turi devynias COVID-19 vakcinos kandidatūras, remiamas CEPI, ir devynias kandidatūras, kurios yra bandomos. Iki 2020 m. gruodžio mėn. bendrovė „COVAX“ baigė derybas su kitais gamintojais, kurios suteikė jai galimybę gauti du milijardus vakcinos dozių.

## Taip pat skaitykite
* COVID-19
* COVID-19 pandemija
* COVID-19 vakcina

## Išnašos
IC 1613

**IC 1613** – nykštukinė netaisyklingoji galaktika, esanti Banginio žvaigždyne. Nuo Žemės nutolusi apie 2,3 mln. šviesmečių. Regimasis ryškis – 9,2.

Šią galaktiką 1906 m. atrado vokiečių astronomas Max Wolf. Paskiras žvaigždes 1928 m. pirmasis įžiūrėjo kitas vokiečių astronomas Walter Baade (stebėjimus atliko Kalifornijos Maunt Vilsono observatorijos 2,5 m teleskopu).

IC 1613 galaktika priklauso Vietinei galaktikų grupei, į kurią įeina daugiau nei 50 galaktikų (tarp jų ir Paukščių Takas). Kadangi kosminiu mastu galaktika yra netoli, ji gana gerai ištyrinėta.

Galaktika išsiskiria tuo, kad joje mažai tarpžvaigždinių dulkių, jų nedaug ir erdvėje, skiriančioje šią galaktiką nuo Žemės stebėtojo. Be to, IC 1613 esama cefeidžių ir *RR Lyrae* kintamųjų žvaigždžių. Šios žvaigždės ir tarpžvaigždinių dulkių stoka padėjo išskirtinai tiksliai nustatyti atstumą iki šios galaktikos.

Ilgą laiką IC 1613 galaktikoje nebuvo aptikta žvaigždžių spiečių, tačiau 1978 m. joje galiausiai pavyko aptikti 43 labai nedidelius objektus. Veikiausiai 25 iš jų yra labai maži žvaigždžių spiečiai. Taip pat pavyko aptikti 11 labai mažus dulkių debesis.

## Išnašos
NGC 2477

**NGC 2477** (arba ***Caldwell 71***) – padrikasis spiečius, esantis Laivagalio žvaigždyne. Nuo Žemės nutolęs apie 4000 šviesmečių, objekto regimasis ryškis – 5,8.

NGC 2477 spiečių 1751 m. atrado prancūzų astronomas Nicolas-Louis de Lacaille, kuris tuo metu lankėsi Pietų Afrikoje.

Kaip nurodoma *Sky Catalog 2000.0* kataloge, NGC 2477 spiečiaus amžius siekia apie 700 mln. metų. Šis padrikasis spiečius yra ganėtinai tankus, o jo forma sferiška, tad gali būti klaidingai palaikytas kamuoliniu spiečiumi. Šiame spiečiuje esama daugiau nei 300 žvaigždžių; šviesiausios iš jų ryškis yra 9,81, ji priklauso B8 spektrinei klasei.

NGC 2477 spiečius gana ryškus, tad nesunkiai matomas ir pro žiūronus. Greta jo matomas kitas padrikasis spiečius NGC 2451. Teigiama, kad palankiausios sąlygos stebėti NGC 2477 spiečių yra vasarą Pietų pusrutulyje ir žiemą Šiaurės pusrutulio pietinėse platumose.

## Išnašos
Lakulyša

**Lakulyša** ( 'vėzdo valdovas') – apie II a. m. e. gyvenęs indų dvasinis mokytojas, dažnai laikomas šaivų Pašupatos mokyklos pradininku. Taip pat laikomas Šivos įsikūnijimu. Ikonografiškai Lakulyša vaizduojamas kaip nuogas jogas su stačiu falu, rankoje belaikąs vėzdą.

## Šaltiniai
Plunksninė pomiglė

**Plunksninė pomiglė** (*Desmostachya bipinnata*) – miglinių (*Poaceae*) šeimos žolinis augalas. Arealas apima Šiaurės Afriką, Artimuosius ir Vidurinius Rytus, Pietų bei Pietryčių Aziją.

Tai iki 1 m aukščio užauganti žolė, statmenais 10–50 cm ilgio ir 2–6 mm pločio aštriais lapais. Žiedai susitelkę į 15–40 cm ilgio šluoteles. Kviečių piktžolė. Augalas pašarinis.

Plunksninė pomiglė, sanskritu vadinama *kuśa-* (kartais ir *darbha-*, nors tai gali būti ir kita rūšis) ir turi svarbią ritualinę reikšmę. Kuša gausiai minima jau „Rigvedoje“ – aukojimo (jadžnos) metu šia žole būdavo klojama žemė apie altorių (vedį), kad ant jos susėstų dievai. Kai kurie asketai iš kušos žolės daro demblius sėdėti per meditaciją.

## Šaltiniai
NGC 5927

**NGC 5927** – kamuolinis spiečius, esantis Vilko žvaigždyne. Nuo Saulės šis spiečius nutolęs 25 100 šm, o nuo galaktikos centro – 15 000 šm. Objekto regimasis ryškis – 8,01, regimasis skersmuo – 12 arkminučių.

Šį spiečių 1826 m. gegužės 8 d. atrado James Dunlop. 1834 m. liepos 7 d. jį stebėjo John Herschel.

NGC 5927 spiečiui būdingas tankus branduolys. Palyginus su kitais kamuoliniais spiečiais, NGC 5927 gana gausu elementų, sunkesnių už vandenilį ir helį, be to, jame gali būti įvairioms kartoms priklausančių žvaigždžių.

Pro 20 colių teleskopą, padidinus vaizdą 300 kartų, šiame spiečiuje galima įžvelgti apie 50 žvaigždžių.

## Išnašos
Kaula tantra

**Kaula tantra** (, t. p. *Kulamārga, Kaulācāra*) – indų tantrinė dvasinė praktika, priskiriama prie „kairios rankos“ tantros. Praktikos tikslas – pasiekti tapatumą Šivai ir išsivaduoti iš pergimimų rato.

Kaula tantros praktika sutelkta į Kundalinės galios (dar vadinamos Kula) sukėlimą. Svarbią praktikos dalį sudaro geismo meditacija kamakala – tiek perkeltine, tiek tiesiogine prasme dėmesys sutelkiamas į moters lyties organus, jie rituališkai garbinami. Taip siekiama įveikti juslingumą ir pasiekti iš jo išsivadavimą. Kaula tantroje praktikuojamas ir penkių draudžiamų M (*pañca-mākara*) vartojimas.

Kaula tantra plėtota daugiausia kaip Kašmyro šaivizmo tradicijos dalis.

## Šaltiniai
Stokker

**Stokker, UAB** – Estijos kapitalo įmonė, prekiaujanti profesionaliais įrankiais ir įrengimais. Įmonė užsiima statybinės ir žemės ūkio technikos, sodo technikos, valymo įrangos, tepimo priemonių, elektrinių, akumuliatorinių bei rankinių įrankių, suvirinimo įrangos, medžio bei metalo apdirbimo įrangos didmenine, mažmenine ir internetine prekyba. 2021 m. Stokker įrankių centruose dirbo 102 darbuotojai.

Įmonė Visoje Lietuvoje taip pat teikia sunkiosios technikos, įrankių serviso bei finansavimo paslaugas.

## Istorija

* 1999 m. įkurta lietuviško kapitalo įmonė UAB Technikonas.
* 2005 m. Estijos kapitalo įmonė Mecro įsigijo bendrovę Technikonas.
* 2013 m. imtos teikti Stokker finansavimo paslaugos.
* 2018 m. pastatytas didžiausio formato Stokker įrankių centras Vilniuje. Į jį investuota 2,5 mln. Eur.

## Šaltiniai

## Nuorodos

* Oficiali svetainė
Engie

**Engie** – Prancūzijos energetikos pramonės grupė. 2015 m. tai buvo trečia pagal dydį pasaulinė energetikos, išskyrus naftą, grupė. Jos pagrindinė akcininkė yra Prancūzijos valstybė, turinti ketvirtadalį kapitalo (23,64 % kapitalo ir 33,84 % „Engie“ balsų).

2018 m. „Engie“ dirbo 158 505 darbuotojai, o jos apyvarta siekė 60,6 mlrd. eurų.

Briuselyje, Liuksemburge ir Paryžiuje kotiruojama grupė yra vertybinių popierių rinkos indeksuose: CAC 40, BEL20 ir Euronext 100.

## Išnašos
Kūrma

**Kūrma** ( 'vėžlys') – viena iš Višnaus avatarų; paprastai dešimties inkarnacijų sekoje įvardijama kaip antroji. Višnus Vėžlys Kūrma (dar vad. Kaččhapa, Akūpara) visų pirma žinomas iš Pieno vandenyno plakimo mito. Kai dievai ir asurai plakė pieno vandenyną su Mandaros kalnu, Višnus įgavo vėžlio pavidalą ir palindo po kalnu. Vėliau, asurams pagrobus amritą, Višnus pasivertė Mohine.

Kūrma įvairiuose tekstuose (brahmanose, puranose) tapatinamas su rišiu Kašjapa.

Ikonografiškai Kūrma paparastai vaizduojamas kaip pusiau žmogus, pusiau vėžlys. Jam pašvęstos kelios šventyklos (Andhra Pradeše, Karnatakoje, Bengalijoje).

## Šaltiniai
Krišna Džanmaštami

**Krišna Džanmaštami** ( 'Krišnos aštuntojo gimimas') – svarbi hinduistinė šventė, per kurią paminimas Krišnos – aštuntojo Višnaus avataro ir ašuntojo Devakės vaiko – gimimas. Vyksta šravanos mėnesio (liepa-rugpjūtis) tamsiojo mėnulio aštuntąją dieną. Šią šventę švenčia ne tik vaišnavai, bet ir daugelis kitų hinduistų.

Dieną prieš šventę yra priimta pasninkauti. Šventės dienai papuošiami Krišnos atvaizdai, priimamas jų laiminantis žvilgsnis (daršana), aukojamas ir valgomas maistas (prasadas). Šventyklose rengiami „Bhagavadgytos“ bei „Bhagavata puranos“ skaitymai, statomi „Rasa lylos“ pasirodymai, miestų gatvėse vyksta *[[dahi handi]]* – vienas ant kito sulipusių žmonių kolona bando pasiekti aukštai pakalbintą jogurto puodynę.

Pasak mito, karalius Kamsa, bijodamas pranašystės, kad jos sesers Devakės sūnus jam padarys galą, ėmėsi žudyti kiekvieną jos gimusį vaiką. Gimus Krišnai, jo tėvas Vasudeva kūdikį slapta perplukdė per upę ir atidavė piemenims vradžoms, o iš jų paėmė mergaitę, kurią Kamsa netrukus nužudė. Tai buvęs deivės Majos įsikūnijimas – ši pasiaukojusi, kad Krišna išgyventų. Vėliau Krišna, užaugęs tarp Vrindavano piemenų, grįžo į Mathurą ir nužudė Kamsą.

## Šaltiniai
Malūnkalnis

**Malūnkalnis** – senvaginė upė Lietuvoje, Pagėgių savivaldybėje; 1 km į pietus nuo Bardinų atsišakoja nuo Nemuno ir teka į šiaurės vakarus. Įteka į Seno Nemuno ežerą ties Šakininkais.

Upės pavadinimas reiškia *malūno kalnas*.

## Šaltiniai
Thales

**Thales** – elektronikos įmonių grupė, kurios specializacija yra kosminė erdvė, gynyba, saugumas ir sausumos transportas; būstinė įsikūrusi Paryžiaus La Défense rajone.

„Thales“ kotiruojama Paryžiaus vertybinių popierių biržoje; veikia 80 šalių, 2019 m. duomenimis, joje dirbo 80 000 darbuotojų, laikoma viena iš pirmaujančių įmonių pasaulyje aviacijos, kosmoso, gynybos, saugumo ir transporto įrangos srityse.

## Išnašos
Anteridis

**Anteridis** () – tai ovalios ar rutulio formos haploidinis (n) kūnelis, kuriame susiformuoja spermatogeninės ląstelės. Būdingas dumblių, samanų, grybų, paparčių ir kitų sporinių augalų vyriškasis lytinio dauginimosi organas, susidarantis gametofite. Anteridyje susidaro spermatozoidai arba bežiužės gametos, vadinamos spermaciais. Dažniausi dauginimosi būdai, kuriuose dalyvauja anteridis yra izogamija, heterogamija ir oogamija.

Daugelis dumblių ir kai kurie grybai, pvz., archiaskomicetai ir vandens pelėsiai, reprodukcijos metu taip pat turi anteridžius. Plikasėklių ir gaubtasėklių augalų vyriškas gametofitas yra redukuotas. Plikasėklių vyriškąjį gametofitą sudaro protalinės ląstelės, anteridinė ir sifonogeninė ląstelės. Žiedinių augalų vyriškąjį gametofitą  – žiedadulkę  – sudaro trys haploidinės ląstelės.

Anteridis paprastai yra sudarytas iš sterilių ląstelių dangalo ir spermatogeninio audinio. Sterilios ląstelės gali suformuoti centrinę atraminę struktūrą arba apsupti spermatogeninį audinį ir vykdyti apsauginę funkciją. Kai kuriose samanose anteridis yra ant anteridioforo – į kotelį panašios struktūros, kurios viršūnėje jis yra prisitvirtinęs.

## Galerija

Vaizdas:Chara polyacantha antheridium.jpeg
Vaizdas:Equisetum Antheridia.jpg
Vaizdas:Antheridium.jpg


## Išnašos
Rolandas Kiškis

**Rolandas Kiškis** (g. 1976 m. gegužės 3 d. Ukmergėje) – Lietuvos teisininkas, kriminalinės policijos pareigūnas, Finansinių nusikaltimų tyrimo tarnybos direktorius.

## Biografija

Gimė lietuvių kalbos mokytojos ir teisininko šeimoje.
1994 m. baigė Ukmergės 6-ąją viduriniąją mokyklą.

Įstojęs į Lietuvos policijos akademiją, 1995 m. pradėjo tarnybą Ukmergės r. policijos komisariato Apsaugos policijoje.

1998–2000 m. Vilniaus r. PK kriminalinės policijos Kriminalinių nusikaltimų tyrimo skyriaus jaunesnysis inspektorius. 2000 m. įgijo teisės ir policijos veiklos bakalauro bei teisės magistro laipsnį Lietuvos teisės universitete. 2000–2002 m. Ukmergės r. PK kriminalinės policijos Organizuoto nusikalstamumo tyrimo grupės vyr. inspektorius. 2002–2003 m. Ukmergės r. PK kriminalinės policijos  komisaras inspektorius ir komisaro pavaduotojas. 2003–2006 m. Ukmergės r. PK viršininko pavaduotojas, kuruojantis kriminalinę policiją. 2009–2014 m. Ukmergės r. policijos komisariato viršininkas. 

2014–2022 m. buvo Kriminalinės policijos biuro viršininkas. 2022 m. rugsėjo 16 d. tapo Finansinių nusikaltimų tyrimo tarnybos direktoriumi. Suteiktas vidaus tarnybos generolo laipsnis..

Moka lietuvių, rusų, anglų kalbas.

## Šaltiniai

## Nuorodos
* Europol Management Board. Personal information.
Alių telmologinis draustinis

**Alių telmologinis draustinis** – valstybinis gamtinis draustinis Lietuvoje, Utenos rajone, 7 km į rytus nuo Utenos, šalia Alių kaimo. Apima Alių (Gervinių) pelkę. Įsteigtas 2011 m.

Draustinis įsteigtas siekiant išsaugoti vertingą aukštapelkės raistą. Natura 2000 objektas – saugomos pelkinių miškų buveinės.

## Šaltiniai
NGC 3766

**NGC 3766** – padrikasis spiečius, esantis Kentauro žvaigždyne. Nuo Žemės nutolęs apie 5500 šviesmečių. Objekto regimasis ryškis – 5,3, regimasis skersmuo – 12 arkminučių.

Būdamas Pietų Afrikoje, šį spiečių 1752 m. kovo 5 d. atrado Nicholas Louis de Lacaille.

Šis padrikasis spiečius pasižymi dideliu tankiu. Skersmuo siekia 25 šviesmečius. Tai jaunas spiečius, jo amžius – 24 mln. metų. NGC 3766 spiečiuje priskaičiuojamos 137 žvaigždės. ''Be'' tipo žvaigždžių jame yra daugiau nei bet kuriame kitame spiečiuje. 

Jei dangus pakankamai tamsus, šį spiečių įmanoma įžiūrėti plika akimi, o pro žiūronus galima pamatyti paskiras žvaigždes. 4 colių teleskopu galima įžvelgti apie 100 žvaigždžių.

## Išnašos
NGC 6362

**NGC 6362** – kamuolinis spiečius, esantis Aukuro žvaigždyne. Nuo Saulės nutolęs 24 800 šviesmečių, o nuo galaktikos centro – 16 600 šviesmečių. Objekto regimasis ryškis – 7,73, o regimasis skersmuo – 16,7 arkminutės.

NGC 6362 spiečių 1826 m. birželio 30 d. atrado James Dunlop.

Šio kamuolinio spiečiaus forma sferiška, žvaigždžių koncentracija centre nėra didelė. NGC 6362 spiečius pasižymi vidutiniškai aukštu metališkumu. Amžius siekia apytikriai 12 mlrd. metų, o skersmuo – apie 110 šviesmečių.

Iki 1995 m. šiame spiečiuje buvo aptikta 30 kintamųjų žvaigždžių, o 1999 m. pranešta apie dar 19 kandidačių atradimą (5 *RR Lyrae*, 4 *SX Phoenicis* ir 8 užtemdomosios dvinarės). Kaip parodė fotometriniai stebėjimai Hablo kosminiu teleskopu, spiečiuje esama ir vadinamųjų mėlynųjų atsilikėlių.

## Išnašos
Plantacija

**Plantacija** – didelis žemdirbystės ūkis, kuriame auginama viena ar kelios kultūros (paprastai pardavimui).

Daugiausiai plantacijų yra tropinio klimato šalyse. Seniausia plantacinio ūkio forma galima laikyti senovės romėnų latifundiją, kurioje dideliais kiekiais eksportui gamintas vynas arba aliejus. VII a. daug plantacinių ūkių atsirado Mesopotamijoje, kur, pasitelkus Afrikos vergų darbą, išvežimui į kitas Azijos šalis ir Egiptą auginti vilnamedžiai, datuliniai finikai, gvazdikmedžiai. Nuo XVI a. šiltųjų kraštų vaisiai ir daržovės jūrų keliais buvo gabenamos į Europą. Vėliau išaugus jų paklausai, Lotynų Amerikoje, Azijoje, Afrikoje iš Europos ir Šiaurės Amerikos atvykę pirkliai pradėjo kurti plantacijas, kuriose dažniausiai dirbo vergai už menką atlyginimą, be jo ar nelaisvėje. Darbui plantacijose masiškai gabenti vergai iš Afrikos, vėliau – darbininkai iš Indijos.

Plantacijose auginami kavamedžiai, arbatmedžiai, kakavmedžiai, kokospalmės, bananai, cukranendrės, tabakas, vilnamedžiai, kaučiukmedžiai ir kt. Dideli plotai priklauso tarptautinėms bendrovėms.

Beveik visa plantacijų produkcija eksportuojama į ekonomiškai stiprias šalis, todėl tai nemažas pajamų šaltinis. Bet dėl to, plantacijas naudojančių šalių ekonomika stipriai priklauso nuo eksporto.

## Šaltiniai
Malonumų naktys

**Malonumų naktys** () – 1966 m. Italijoje sukurta situacijų komedija, kurios veiksmas vyksta viduramžiais. Filmas suskirstytas į 3 atskiras istorijas.

## Turinys

Pirmojoje dalyje riteris įsimyli, tačiau moteris yra ištekėjusi, o jos vyras itin pavydus. Negana to, moteris turi kitą meilužį, kurį riteris netyčia nužudo. Norėdamas išvengti nemalonumų, jis imituoja, kad nusikaltimą įvykdė pavydusis vyras.

Antroje istorijoje keliaujantis popiežius sutinka astrologo žmoną ir ši pasakoja jam apie savo erotinius sapnus, kurie dažnai persipina su realybe ir dėl to ji nuolat nusideda su svetimais vyrais. Popiežius, kuris iš tiesų yra apsimetėlis dailininkas, išklauso istorijas ir nurodo moteriai grįžti pas vyrą.

Trečioje dalyje apsimetėlis popiežius dailininkas nuolat krečia draugams išdaigas, kol galiausiai sulaukia užsakymo nutapyti Lukrecijos Bordžijos, įtakingos ir nenuspėjamos kilmingosios, portretą. Dailininkas įsitikinęs, kad tai draugų pokštas, neįtardamas, kad Lukrecija yra tikra ir kad jo nepagarbus elgesys gali virsti mirties nuosprendžiu.

## Išnašos
Jeruzalės išvadavimas (filmas)

**Jeruzalės išvadavimas** () – 1957 m. sukurtas istorinis nuotykių filmas apie pirmąjį kryžiaus žygį. Siužetas paremtas italų poeto Torkvato Taso kūrinio „Išlaisvintoji Jeruzalė“ () siužetu, veiksmą perkeliant į senesius laikus.

## Siužetas

Kryžiuočių armija žygiuoja Jeruzalės link, kad išlaisvintų ją iš kitatikių valdžios. Žygiui vadovaujantis riteris Tankredas tarp armiją lydinčių pirklių atpažįsta Klorindą, žinomą musulmonų karę, tačiau neketina daryti jai nieko blogo ir leidžia laisvai palikti stovyklą. Tuo metu musulmonai į kryžiuočių stovyklą siunčia Armidą, Damasko valdovo dukterį, kuri turi įgauti vieno iš vadovaujančių riterių Rinaldo pasitikėjimą ir padaryti visą, kad suskaldytų priešo vienybę. Šis, įsimylėjęs merginą, stoja prieš kitus riterius ir po vieno iš jų nužudymo priverstas bėgti, tačiau patenka į musulmonų nelaisvę.

Priešų armijos išsirikiuoja kovai, tačiau prieš tai turi įvykti stipriausių jų karių – Tankredo ir Arganto – dvikova.

## Pagrindiniai aktoriai
: *Aktorius – vaidmuo*
* Francisco Rabal – Tankredas D‘Altavila
* Sylva Koscina – Klorinda, persų karaliaus duktė
* Gianna Maria Canale – Armida
* Rik Battaglia – Rinaldas D‘Estė
* Andrea Aureli
* Alba Arnova

## Šaltiniai
Keturios karalienės tūzui

**Keturios karalienės tūzui** () – 1966 m. sukurtas veiksmo filmas. Paremtas Michael Loggan romanu.

## Siužetas

Slaptosios tarnybos agentas Danas Leitonas siunčiamas į Malagą rasti nusikaltėlį Hakimą Gregorį, kuris pabėgo po suėmimo nužudydamas kelis agentus, o vėliau plastine operacija visiškai pakeitė išvaizdą. Operacijos metu Leitonas priverstas nuolat laviruoti tarp keturių moterų: savo pavydžios sužadėtinės Merionos, dirbančios mieste gide, kolegės agentės Petulos, Gregorio meilužės Doloresos ir viešbutyje sutiktos Rozarijos.

## Pagrindiniai aktoriai
: *Aktorius – vaidmuo*
* Roger Hanin – agentas Danas Leitonas
* Sylva Koscina – Doloresa
* Dominique Wilms – Petula
* Laura Valenzuela – Rozarija
* Catherine Allegret – Meriona 
* Francois Maistre – Hakimas Gregoris
* Guy Delorme
* Serge Gainsbourg

## Išnašos
Juozas Baikštys

**Juozas Baikštys** (g. 1998 m. kovo 18 d.) – Lietuvos lengvosios atletikos sportininkas, specializuojantis šuolyje į aukštį.

## Biografija
Nuo 2018 m. žiemos dėl traumų trejus metus varžybose nedalyvavo. 2021 m. žiemą J. Baikštys pateko į Torunėje vykusį Europos uždarų patalpų čempionatą ir užėmė 14 vietą.

2021 m. gegužę Vokietijos Relingeno mieste vykusiose „World Athletics“ kontinentinio turo varžybose pasiekė pergalę peršokdamas 2,27 cm ir 3 cm pagerindamas asmeninį rekordą, o pasiektas rezultatas yra ketvirtas Lietuvos istorijoje.

## Sportiniai pasiekimai

## Išnašos
Gytis Vilius

** Gytis Vilius** (g. 1988 m. kovo 4 d.) – Lietuvos krepšinio teisėjas (FIBA kategorija).

Teisėjauja LKL, „Eurolygos“ varžybose. Parinktas teisėjauti 2021 m. „Eurolygos“ pusfinalio ir finalo varžyboms (pirmasis lietuvis po Romualdo Brazausko (2010 m.), kuriam suteikta teisė teisėjauti svarbiausio klubinio Europos krepšinio turnyro finalinėse kovose). Taip pat teisėjavo ir 2022 m. „Eurolygos“ finale.

2019, 2020, 2021 m. išrinktas geriausiu LKL teisėju.

Nuo septynerių metų treniravosi Kauno krepšinio mokykloje. Būdamas šešiolikos pradėjo teisėjauti krepšinio varžyboms. Vienerius metus teisėjavo RKL, dvejus – NKL, o būdamas 22-ejų debiutavo Lietuvos krepšinio lygoje. Tarptautinės kategorijos FIBA arbitru Gytis Vilius tapo 2017 m., o 2018 m. pradėjo darbą „Eurolygoje“. Taip pat dirbo tarptautinėse FIBA varžybose.

## Šaltiniai
Vasilije Micić

**Vasilijė Micičius** (*Василије Мицић*; g. 1994 m. sausio 13 d.) – Serbijos krepšininkas, rungtyniaujantis įžaidėjo arba atakuojančiojo gynėjo padėtyje.

## Karjera

2002–2006 m. treniravosi Belgrado OKK sporto mokykloje. 2006–2007 m. „Crvena zvezda“, 2007–2010 m. „FMP Železnik“ jaunimo komandose. Profesionalo karjerą pradėjo Belgrado „Mega Vizura“ klube. 2012–2013 m. tapo komandos lyderiu, padėjo jai pirmą kartą patekti į Adrijos lygą. 2014 m. Micičius sudarė dvejų metų kontraktą su Miuncheno „Bayern“, bet patyrė sunkią traumą ir ilgai nerungtyniavo. 2015–2016 m. skolintas „Crvena zvezdai“, su kuria „Eurolygoje“ vidutiniškai rinko po 5,5 taško.

2016–2017 m. rungtyniavo Turkijoje, Bursos „Tofaş“, o 2017 m. pasirašė dvejų metų kontraktą su Kauno „Žalgiriu“. 2017–2018 m. sezono „Eurolygoje“ jis rinko vidutiniškai 7,7 taško, atliko 4,2 perdavimo ir atkovodavo po 2,2 kamuolio per rungtynes. Su „Žalgiriu“ jam pavyko pasiekti „Eurolygos“ finalo ketvertą.

2018 m. serbas perėjo į „Anadolu Efes“. Ten jo vaidmuo tolydžio augo, o 2020–2021 m. jis tapo „Eurolygos“ reguliariojo sezono MVP, finalo ketverto MVP ir čempionu. Kitą sezoną jis vėl pakartojo šiuos pasiekimus.

V. Micičius atstovavo įvairių amžių Serbijos jaunimo rinktinėms, su nacionaline rinktine dalyvavo 2013, 2017 m. Europos ir 2019 m. pasaulio čempionatuose.

V. Micičiaus sesuo Nina Micič – olimpinė snieglentininkė.

## Laimėjimai
* Serbijos taurės MVP (2014 m.)
* Adrijos lyga (2016 m.)
* Serbijos krepšinio lyga (2016 m.)
* LKL (2018 m.)
* Karaliaus Mindaugo taurė (2018 m.)
* Turkijos krepšinio lyga (2019 m.)
* Turkijos krepšinio taurė (2022 m.)
* Eurolyga (2020–21, 2021–22 m.)
* Eurolygos MVP (2021 m.)
* Eurolygos finalo ketverto MVP (2021, 2022 m.)
* U18 Europos krepšinio čempionatas: sidabras (2011 m.)
* U19 pasaulio krepšinio čempionatas: sidabras (2013 m.)
* Europos krepšinio čempionatas: sidabras (2017 m.)
* Vasaros olimpinės žaidynės: bronza (2024 m.)

## Šaltiniai
Peter Behrens

**Pėteris Bėrensas** (, 1868 m. balandžio 14 d. Hamburge – 1940 m. vasario 27 d. Berlyne) – vokiečių architektas, dailininkas ir dizaineris. Pramoninio dizaino pradininkas, grupuotės „Münchener Secession“ (1892 m.) ir susivienijimo „Werkbund“ (1907 m.) vienas įkūrėjų. Žymus savo įtaka modernizmo architektūros raidai Vokietijoje.

## Biografija ir kūryba
1885–1891 m. mokėsi tapybos Hamburge, Karlsrūjėje, Diuseldorfe ir Miunchene, nuo 1891 m. Miunchene dirbo dailininku, iliustratoriumi ir knygryšiu. 1899 m. pakviestas Heseno didžiojo kunigaikščio Ernsto Liudvigo II į Darmštato dailininkų koloniją, kur suprojektavo nuosavą gyvenamąjį namą (taip pat ir interjerą bei baldus).

1903–1907 m. dirbo Diuseldorfo taikomosios dekoratyvinės dailės mokyklos direktoriumi, nuo 1907 m. gyveno Berlyne. 1907–1914 m. dirbo meniniu konsultantu AEG bendrovėje, sukūrė AEG prekės ženklo grafinį dizainą, bendrovės katalogų, gaminių dizainus, suprojektavo bendrovės pastatus – gamyklas, parduotuves. Tuo metu turėjo ir savo biurą, kuriame P. Bėrenso asistentais dirbo modernizmo architektūros pionieriai architektai Valteris Gropijus, Liudvigas Mysas van der Rohė ir Le Korbiuzjė. 1909 m. suprojektavo funkcionalių, racionalių formų AEG turbinų gamyklos pastatą Berlyne – turėjusį įtakos V. Gropijaus suprojektuotos Fagus gamyklos Alfelde dizainui ir modernizmo architektūros raidai.

1911–1912 m. suprojektavo masyvių klasikinių formų Vokietijos ambasadą Sankt Peterburge, bendrovės *Mannesmannröhren-Werke* administracinį pastatą Diuseldorfe. Po Pirmojo pasaulinio karo sukūrė modernistinės stilistikos pastatų: ekspresionistinį bendrovės *Farbwerke Hoechst AG* administracinį pastatą Frankfurto prie Maino priemiestyje (1920–1924 m.), „New Ways“ gyvenamąjį namą Nortamptone (1926 m.), tabako fabriką Lince (1930 m.). 1922–1936 m. gyveno Vienoje, dirbo Vienos dailės akademijoje (1922–1927 m. Architektūros mokyklos direktorius, 1933–1935 m. – akademijos rektorius). Nuo 1936 m. gyveno Berlyne, dėstė Prūsijos dailės akademijoje.

## Atminimo įamžinimas
P. Bėrenso vardu pavadintos mokslo įstaigos Diuseldorfe ir Darmštate, gatvės Berlyne, Diuseldorfe, Frankfurte prie Maino, Heningsdorfe ir Potsdame, aikštė Lince. 2018 m. P. Bėrenso 150-ųjų gimimo metinių proga Vokietijoje išleistas 70 centų vertės pašto ženklas ir proginė 20 eurų moneta.

## Darbų galerija

Mathildenhoehe-behrens-haus-048.jpg|Namas Darmštate (1900–1901 m.) – pirmasis P. Bėrenso architektūrinis projektas. Moderno bruožų turinčio pastato asketiškoje stilistikoje galima įžvelgti architekto norą atsiriboti nuo dekoratyvinių stilių
AEG by Peter Behrens.jpg|AEG turbinų gamyklos pastatas – vienas žymiausių P. Bėrenso projektų, turėjęs įtakos modernizmo architektūros raidai
Mannesmann-Haus Mannesmannufer Carlstadt Duesseldorf Germany.jpg|Bendrovės *Mannesmannröhren-Werke* administracinis pastatas Diuseldorfe
Behrens-aeg-wasserkocher.jpg|1,25, 1,0 ir 0,75 l talpos arbatinukai
Behrens-watch.jpg|AEG gamyklai suprojektuotas laikrodis (1909 m.)


## Šaltiniai
Julijona Alšėniškė

**Julijona Alšėniškė** (, ; m. 1448 m.) – Olšanskių giminės didikė, antroji Lietuvos didžiojo kunigaikščio Vytauto žmona. Jiedu neturėjo palikuonių. Apie Julijonos gyvenimą žinoma labai nedaug.

Pirmasis jos vyras buvo Ivanas Karačevskis. Vokiečių kronikininkas Johanas fon Pozilgė ir lenkų istorikas Janas Dlugošas tvirtino, kad Ivanas buvo nužudytas, kad našlė Julijona galėtų ištekėti už Vytauto.

Po pirmosios žmonos Onos mirties 1418 m. liepos 31 d. Vytautas norėjo vesti Julijoną, vieno artimiausių savo sąjungininkų Jono Alšėniškio (Ivano Olšanskio) dukterį. Tačiau Ona buvo Agripinos, kuri buvo Ivano žmona ir Julijonos motina, sesuo, taigi, Vytautas tapo Julijonos dėde. Vilniaus vyskupas Piotras Krakovčikas atsisakė atlikti vestuvių ceremoniją dėl šios giminystės ir pareikalavo, kad jie prašytų popiežiaus pritarimo. Vloclaveko vyskupas Janas Kropidlas (*Jan Kropidło*) prieš 1418 m. Kalėdas atliko ceremoniją ir galiausiai Vytautas gavo popiežiaus Martyno V leidimą tuoktis.

Sutuoktiniai vaikų nesusilaukė. Vytautas mirė 1430 m. spalį. Julijona mirė 1448 m.

Istoriko Igno Jonyno teigimu, tolesnis Julijonos gyvenimas nežinomas.

## Išnašos
Ginklai diktatoriui

**Ginklai diktatoriui** () – 1965 m. sukurtas nespalvotas veiksmo filmas.

## Turinys

Santo Dominge patyręs kapitonas Žakas Kurno gauna užduotį apžiūrėti burinį laivą „Dragūnas“, kurį ketina pirkti Hendriksu pasivadinęs vyras. Kurno atlieka užduotį, pristato užsakovui ataskaitą ir gauna atlygį, tačiau kitą dieną jį suima policija, mat laivas naktį buvo pavogtas, o du jo ekipažo nariai nužudyti. Atvykus laivo savininkei našlei Rajai Osborn ir išsiaiškinus aplinkybes, Kurno paleidžiamas, tačiau Osborn paprašo jo pagalbos rasti laivą. 

Po keleto dienų paieškų jiems pavyksta aptikti „Dragūną“ užplaukusį ant seklumos tolokai nuo kranto. Kurno ir Osborn vandens lėktuvu nusileidžia netoliese, ketindami apžiūrėti ir parplukdyti laivą, tačiau jame susiduria su laivą pagrobusiais ginklų kontrabandininkais. Kad išjudinti laivą, Kurno pasiūlo iškrauti ginklus gretimoje salelėje. Akivaizdu, kad vos tik laivas galės plaukti, jis ir Osborn bus nužudyti, todėl jiedu turi mažai laiko, kad pergudrautų kontrabandininkus.

## Pagrindiniai aktoriai
: *Aktorius – vaidmuo*
* Lino Ventura – Žakas Kurno
* Sylva Koscina – Raja Osborn
* Leo Gordon – Morisonas
* Alberto de Mendoza – Hugas
* Antonio Martin – Ruizas
* Jean-Claude Bercq
* Antonio Casas

## Šaltiniai
Pirelli kalendorius

**Pireli kalendorius** () – kasmetinis kompanijos Pirelli fotokalendorius.

## Istorija
Pirmą kartą pasirodęs 1964 m., kalendorius ilgainiui tapo prestižiniu leidiniu tiek fotografų, tiek modelių tarpe. Pradžioje jis buvo sukurtas kaip padangų rinkodaros elementas, tačiau netrukus šio aspekto buvo atsisakyta. 

1975–83 m. dėl naftos krizės kalendorius nebuvo leidžiamas, o atnaujinus leidybą, jis tapo labiau erotizuotas (iki tol jame būdavo tik visiškai apsirengusių modelių nuotraukos). 

Nuo 2016 m. koncepcija vėl pasikeitė: buvo visiškai atsisakyta apsinuoginusių modelių nuotraukų. 

Kuriant kalendorių dirba patys žinomiausi pasaulio fotografai, modeliai, aktorės ar kitos įžymybės. Pats kalendorius išskirtinis tuo, kad jo ribotas tiražas (apie 20 tūkst. egzempliorių), leidinio negalima nusipirkti (nebent aukcione), o jo egzemplioriai būna „Pirelli“ korporacijos dovanos įžymybėms bei išrinktiesiems klientams.

## Kita
Pirmoji kalendoriaus fotografė moteris buvo Sarah Moore 1972 m. 

2012 m. kalendoriui pozavo lietuvių modelis Edita Vilkevičiūtė.

2017 m. kalendoriui fotografas Peter Lindberg panaudojo visiškai neretušuotas nuotraukas, kuriose modeliai (Helen Mirren, Nicole Kidman, Julianne Moore) nenaudojo makiažo.

2017 m. kalendoriaus leidyba kainavo apie 2 milijonus JAV dolerių.

## Fotografai ir modeliai

## Nuorodos
* Oficiali svetainė
## Šaltiniai
NGC 2158

**NGC 2158** – padrikasis spiečius, esantis Dvynių žvaigždyne. Nuo Žemės šis spiečius nutolęs apie 14 700 šm (naujesniais duomenimis – 15 290 šm). Objekto regimasis ryškis – 8,6.

Šį spiečių 1784 m. lapkričio 16 d. atrado William Herschel.

NGC 2158 amžius siekia ~1,05 mlrd. metų. 2020 m. paskelbto tyrimo duomenimis, spiečiaus amžius gali būti gerokai didesnis – 9,38 mlrd. metų. NGC 2158 pasižymi nedideliu metališkumu. Šis spiečius yra Paukščių Tako galaktikos pakraštyje, jame priskaičiuojama apie 800 žvaigždžių. Danguje NGC 2158 matomas labai arti Mesjė 35 spiečiaus.

NGC 2158 kai kada klaidingai laikytas kamuoliniu spiečiumi.

## Išnašos
Žmoginė askaridė

**Žmoginė askaridė** (*Ascaris lumbricoides*) – parazitinė apvalioji kirmėlė, stambesnė kiaulinės askaridės giminaitė, galinti užaugti iki 35 cm ilgio. Šios apvaliosios kirmėlės yra dažniausiai pasitaikančios žmonėms. Jos sukelia askaridozę (viena iš daugelio tropinių ligų). Šeštadalis viso pasaulio žmonių yra užsikrėtę žmogine askaride – daugiausia atogrąžų kraštuose.

## Gyvenimo ciklas
Žmoginės askaridės plinta per išmatas - patelės padeda kiaušinėlius, kurie susilieja su išmatomis. Neapvaisinti kiaušinėliai dažnai pastebimi išmatų mėginiuose, tačiau nuo jų niekada neužsikrečiama. Praėjus 18 dienų nuo kiaušinėlių apvaisinimo ir gyvenimo dirvoje, askaridė jau gali sukelti askaridozę.Kai kiaušinėliai prarijami, askaridės lerva įsiskverbia į virškinamojo trakto sienelę ir patenka į kraujotaką. Nuo ten, keliauja link kepenų ir širdies, galiausiai patenka į plaučius. 

## Išnašos
NGC 1348

**NGC 1348** (dar žymimas **OCL 391**) – padrikasis spiečius, esantis Persėjo žvaigždyne. Nuo Žemės šis spiečius nutolęs apytikriai 6000 šm (naujesniais duomenimis – 8500 šm).

NGC 1348 spiečių 1790 m. gruodžio 28 d. atrado William Herschel.

NGC 1348 spiečius menkai ištyrinėtas, detalesni jo stebėjimai vykdyti tik keletą kartų. 2021 m. paskelbto tyrimo duomenimis, spiečiaus spindulys siekia 18,48 šviesmečio, o amžius – apytikriai 160 mln. metų. Be to, tyrimas parodė, kad spiečius yra toliau, nei manyta iki tol (už 8500 šviesmečių).

## Išnašos
Sporangioforas

**Sporangioforas** (lot. *sporangium* 'sporangė' + *-phore* 'nešioti') – asiūklūnams (*Equisetophyta*) būdinga struktūra, ant kurio vystosi sporangės. Sporangioforai išauga iš sporinės varputės ašies ir yra telominės kilmės, sudaryti iš: skydelio, prie kurio tvirtinasi anatropinės sporangės. 

Grybų sporagnioforas arba sporangėkotis – specializuotas hifas, kuris išaugina ir laiko vieną ar daugiau sporangių.

## Išnašos